[{"text_idx": "#000004", "text": "\"Head tu\u0308u\u0308bid\" Autor/allikas: kaader filmist"}, {"text_idx": "#000006", "text": "U\u0308ha rohkemate Ameerika filmide peamine turunduslik la\u0308htepunkt ei paista seisnevat niivo\u0303rd selles, millised need filmid ta\u0308napa\u0308evases kontekstis on vo\u0303i millist uut va\u0308a\u0308rtust loovad, vaid selles, millised need ei ole peavooluga vo\u0303rreldes ja milliste esteetiliste vo\u0303i eetiliste maneeride juurde tagasi liigutakse. \u201eSelliseid filme enam ei tehta\u201c kujunes juba mo\u0303nda aega tagasi ka\u0308ibeohkeks ja to\u0308o\u0308stus on hakanud vaikselt sellele reageerima. Hollywoodi nostalgia sai \u201eArtisti\u201c1 na\u0308ol mo\u0303ned aastad tagasi ka ko\u0303ige kuldsema, Oscariga pa\u0308rjatud. Samas paadis istuvad hiljutistest linalugudest na\u0308iteks \u201eTrumbo\u201c2 ja vendade Coenite \u201eOle tervitatud, Caesar!\u201c3. Ihalusest naasta paremate aegade juurde nii sisulises kui ka vormilises plaanis olen kirjutanud ka Sirbis 2015. aasta filmide kokkuvo\u0303ttes.4 Otsesed ja\u0308rjed, aimatavalt seotud ja\u0308tkulood vo\u0303i sellise klassika uusversioonid nagu \u201eMad Max\u201c5, \u201eTerminaator\u201c6, \u201eTa\u0308htede so\u0303da\u201c7 vo\u0303i \u201eSauruste park\u201c8 annavad ko\u0303ik ma\u0308rku selgest eesma\u0308rgist juurte juurde tagasi po\u0308o\u0308rduda."}, {"text_idx": "#000007", "text": "Sama mustrit ja\u0308tkab ka Shane Blacki po\u0303nevuskomo\u0308o\u0308dia \u201eHead tu\u0308u\u0308bid\u201c, mille 1970ndate lo\u0303pus Los Angeleses toimuvale loole annavad va\u0308rvi diskoajastu dekadents ja Ameerika unelm, sealhulgas ta\u0308iskasvanute filmito\u0308o\u0308stuse pahupool. Juhuse tahtel kohtuvad oportunistist eradetektiiv ning pisipa\u0308ttide ka\u0308teva\u0308a\u0308namisega raha teeniv muskel. U\u0308ksteise luude murdmisest kujuneb kiirelt pooleldi sunnitud koosto\u0308o\u0308, kuna satutakse u\u0308ha absurdsemaid ka\u0308a\u0308nakuid vo\u0303tva afa\u0308a\u0308ri keskele, millega on seotud hukkunud pornostaar, tema viimase filmi ja\u0308rjepanu manalateed minevad osalised, ko\u0303rged riigiametnikud ning hulk teisi rohkem vo\u0303i va\u0308hem patuseid tegelasi. Peaosas astuvad mo\u0303nevo\u0303rra ootamatu duona u\u0308les pigem to\u0303siste rollidega tuntud austraallane Russell Crowe ning tu\u0308drukute lemmiktapeet Ryan Gosling."}, {"text_idx": "#000008", "text": "Kahe mehe ekraanikeemia on o\u0303nneks vo\u0303rratu ning viitab stsenaristi-lavastaja Blacki enda minevikule ning mo\u0303jutajatele, nimelt on Black ko\u0303igi semuseikluste isa, hitt-ma\u0308rulikomo\u0308o\u0308dia \u201eSurmarelv\u201c9 ka\u0308sikirja autor. Ka \u201eHead tu\u0308u\u0308bid\u201c kulgeb kaheksaku\u0308mnendate parimate meelelahutuspo\u0303nevike vaimus. Kahe esmapilgul sobimatu tegelaskuju konarliku so\u0303pruse kujutamine on Blackil ilmselgelt veres, sest sama du\u0308naamikat on ta kasutanud ka oma lavastajadebu\u0308u\u0308di \u201eKiss Kiss Bang Bang ehk Surm Hollywoodis\u201c10 selgroona. Blacki esimese ja kolmanda rez\u030ciito\u0308o\u0308 vo\u0303rdlus (vahele sattus suhteliselt ha\u0308sti vastu vo\u0303etud, aga minu meelest o\u0303nnetult talenti laristav \u201eRaudmees 3\u201c11) \u2013 on mo\u0308o\u0308dapa\u0308a\u0308smatu. Mo\u0303lema keskmes on raskustega so\u0303pruseni kulgev koosto\u0308o\u0308, mo\u0303lemas ra\u0308a\u0308gitakse eluga rohkem vo\u0303i va\u0308hem rappa jooksnud tegelaste lugu, mo\u0303lemad asustavad Los Angelese sa\u0308rava pealispinna all toimetavad hingelt tu\u0308hjad ning va\u0308a\u0308rtustest u\u0308sna priid inimesed."}, {"text_idx": "#000009", "text": "Usaldada ei saa selles maailmas muidugi kedagi ja kompetentsus on pigem vo\u0303o\u0303rkeha. Viimane to\u0303siasi teeb filmi muidugi ainult lo\u0303busamaks. Blacki kahe krimifilmi u\u0308hisjooneks on loo kulgu pidevalt suunavad a\u0308pardused. Tegelased elavad pa\u0308ris maailmas ja ka\u0308ituvad sageli vastu skemaatiliste ma\u0308rulite seatud ootusi, heitudes vo\u0303i koperdades ootamatul hetkel, andes alla ja taganedes vastutusest, sattudes ootamatult silmitsi joomatuuri vo\u0303i roolis uinumisega kaasneva kos\u030cmaariga. Mo\u0303lemal filmil on seeto\u0303ttu lahedalt su\u0308rrealistlikke nu\u0308ansse, mis annavad avara ma\u0308nguruumi heale absurdihuumorile. Blacki arsenal on seejuures ha\u0308mmastavalt lai, sisaldades nii situatsioonikoomikat kui ka dialoogi pretensioonikaid torkeid, kits\u030cilikku ja\u0308menalja, nii visuaalseid kui fu\u0308u\u0308silisi kilde. Midagi justkui igale maitsele, kuid u\u0308htses vormi- ja stiilitervikus."}, {"text_idx": "#000021", "text": "Suri USA filmirez\u030cisso\u0308o\u0308r Richard Donner"}, {"text_idx": "#000036", "text": "Arvustus. \"Tume paradiis\": pidu peo pa\u0308rast"}]